एचडीएफसी म्‍युचुअल फंड की वेबसाइट पर दी जानकारी के अनुसार ऐसे निवेशकों के लिए एसआईपी निवेश का बेहतर विकल्‍प है जिनको मार्केट के बारे में ज्‍यादा जानकारी नहीं है। एसआईपी के जरिए आप हर माह थोड़ा थोड़ा पैसा निवेश करके लंबी अवधि में बड़ा फंड बना सकते हैं। एसआईपी में आपका पैसा अलग अलग सेक्‍टर के म्‍युचुअल फंड में निवेश किया जाता है जिससे बाजार के उतार चढ़ाव का असर एसआईपी पर कम पड़ता है। यानी बाजार में निवेश का जोखिम कम हो जाता है। एसआईपी में लंबी अवधि में आपको कंपाउंडिंग का फायदा मिलता है। कंपाउंडिंग का मतलब है कि आपके निवेश पर हर साल जो रिटर्न मिलता है अगले साल आपके निवेश और रिटर्न को मिला कर उस पर रिटर्न मिलता है। इस तरह से आपका निवेश जितना अधिक समय तक बना रहता है आपको कंपाउंडिंग का फायदा उतना ज्‍यादा मिलता है। यानी आपका फंड तेजी से बढ़ता है।